**Ekosäätiön Pekka Kuusi palkinto on myönnetty *biologian ja maantiedon* *opettaja Pentti Heikkiselle* luovasta, sitoutuneesta ja suurella sydämellä toteutetusta kestävyyskasvatuksesta.**

Pentti Heikkinen (s. 1958) on Etelä-Tapiolan lukion opettajana sisällyttänyt opetukseensa ja koulun muuhun toimintaan läpäisevästi kestävän kehityksen teemoja. Hän on ollut lähes parinkymmenen vuoden ajan aktiivinen lukion todellinen kehittäjäopettaja kestävän kehityksen saralla. Opettaja Heikkinen toimii kestävän kehityksen osalta koko kouluyhteisön innostajana ja moottorina. Lukiossa toimii kestävän kehityksen työryhmä, jonka vetäjänä ”Pena” on osoittautunut tuotteliaaksi ja idearikkaaksi - rehtorin sanoin aivan korvaamattomaksi vetäjäksi. Keke-ryhmä järjestää mm. pyöräile kouluun tapahtumapäiviä, verenluovutuskampanjan, kerää roskat ja siistitään koulun ympäristöä taksvärkkipäivänä ja hyveviikon. Näistä on raportoitu lukion vuosikertomuksissa kotisivuilla. Pena huolehtii myös tapakasvatuksesta – hän kertoo aina vanhempainilloissa, että hän opettaa nuorille tapoja – roskat lajitellaan ja ruokalassa käyttäydytään asiallisesti.

Opettaja Heikkinen on järjestänyt viikonloppuretkiä saaristoon ja eri kansallispuistoihin. Hän on oppilaidensa kanssa järjestänyt lukuisia tempauksia eri Agenda 2030:n osatavoitteiden puolesta. He ovat istuttaneet kuusentaimia, kasvattaneet kotisirkkoja ruoaksi, hankkineet rahaa Itämeren suojeluun ja soiden ennallistamiseen. Opettaja Heikkinen on pitänyt tärkeänä myös sosiaalisen kestävän kehityksen osatavoitteita. Lukio on auttanut rahallisesti YK:n eri alajärjestöjä, kuten UNICEFia, WFP:ta ja UNWOMENia. Penalla on itsellään takanaan kokemusta rauhanturvaajan työstä, mistä merkkinä reservin kapteenin arvo.

Vuosittain Pena on oppilaineen auttanut Nenäpäivä-säätiötä tukemaan maailman lapsia. Yhteistyöhön kuuluu myös osallistuminen SPR:n kanssa Nälkäpäivä-keräyksiin, verenluovutus ja ensiapukurssien järjestäminen. SPR:n katastrofirahaston kautta he ovat tehneet lahjoituksia Syyrian, Afganistanin ja Ukrainan sotien uhreille.

Kaikissa tempauksissa Pena onnistuu aktivoimaan opiskelijat mukaan toteuttajiksi. Opiskelijoiden osallisuus onkin Etiksessä toimivaa. Pena myös puuhaa välituntisin paljon opiskelijoiden kanssa – pelaa pingistä ja osallistuu hassutteluun erilaisina koulun teemapäivinä. Hän on aidosti pidetty ja opiskelijat arvostavat häntä kovin. Työtoverit luonnehtivat Penaa sydämeltään kasvattajaksi. Heidän mukaansa hän tekee työtään suurella sydämellä ja laittaa myös aina auliisti itsensä toisten ja koko yhteisön puolesta likoon. Penassa vaikuttaa myös asuvan luontainen uteliaisuus. Hän suhtautuu muutokseen avoimesti ja lähtee innolla kokeilemaan uutta. Hän on yksi niistä, jotka puhaltavat hengen lukion toimintaan.

Ekosäätiö on kokenut Pentti Heikkisen poikkeuksellisen arvokkaana koulumaailman yhteistyötahona, joka on kutsunut säätiömme edustajia kestävän kehityksen viikoille, ja muutenkin vuosittain pitämään luentoja omalle luokalleen ja rinnakkaisluokille. Ekosäätiön ehdotuksesta ja myötävaikutuksella järjestyi mm. mieliinpainuva saamelaismuusikko Hilda Länsmanin konsertti ja luento saamelaisten luontosuhteesta. Ekosäätiö korostaan toiminnassaan ylisukupolvista dialogia kestävän kehityksen merkityksestä ja käytännön ratkaisuista.

Pyynnöstä oppilaat ovat kertoneet omat näkemyksensä Penasta muun muassa seuraavasti:

”*Olen todella iloinen, että palkitsette Penttiä eli Pena tuolla palkinnolla, sillä hän todella ansaitse sen. Pena on koulumme suosituin opettaja, ja hän on jo vuosia ylläpitänyt meidän koulussa KEKE ryhmän toimintaa. Penan rakkaus luonnon suojeluun, puhtauden ylläpitoon ja vähävaraisten auttamiseen on tarttunut koulun oppilaisiin ei pelkästään kansallisen puolen opiskelijoihin vaan myös IB-läisiin, jotka ovat pitäneet useita kertoja rahankeräyskahviloita erilaisiin kohteisiin.*

*Pena on motivoinut ja innostanut minua olemaan aktiivisempi KEKE ryhmän toiminnassa. Hän on myös kannustanut minua ja muita oppilaita osallistumaan teidän keskustelupaneeleihinne, ja vaikka meitä jännitti niin hän luotti meihin ja siitä minä olen aina kiitollinen Penalle.*”

Ja toisen oppilaan mukaan:

”*Opettajamme Pentti Heikkinen eli Pena on toisaalta tiukka, mutta hän on myös hyväsydäminen. Biologian ja maantiedon opetuksen lisäksi Pentti pitää kestävä kehitys ryhmää. Ryhmä koostuu oppilaista eri luokka-asteilta, jotka ovat kiinnostuneita vaikuttamaan pienessä määrin. Kestävä kehitys ryhmässä Pentti antaa oppilaille ideoita ja kertoo, millaisia erilaisia tapahtumia on aikaisemmin ollut, mutta antaa kuitenkin meille vapaat kädet päättää, mitä ohjelmaa esim. nenäpäivänä on. Tänä vuonna päätimme, että kun on kerätty tarpeeksi rahaa, tiettyjen henkilöiden koulusta täytyy värjätä hiukset punaisiksi.*

*Ryhmä ei ole myöskään liian aikaa vievä tai rankka, jotta jokainen voi osallistua, vaikka lukujärjestys olisikin täynnä. Lisäksi Pentti kannustaa oppilaita tekemään oman osaamisen mukaan eri asioita, esim. yksi on tehnyt mainoksia, joku toinen on tehnyt kuulutuksia, ja kolmas on ideoinut tapahtumia. Myös tapahtumakutsuja juuri Ekosäätiön paneeleihin on tullut, joita sitten myös Pentin tunneilla on kuunneltu.*

*Vielä tunneista haluaisin sanoa, että Pentti tuo aina lisätietoa eri muodoissa, kuten näyttämällä ajankohtaisia uutisia erilaisista ekologisista ja humanitäärisistä kriiseistä ja tapahtumista ja havainnollistaa niiden avulla teoriaa. Lisäksi Pentti kannustaa oppilaita olemaan enemmän ympäristön kanssa tekemisissä käymällä luokkaretkillä Villa Elfvikissä ja ehdottamalla kirjoja ekologiasta ja ympäristöstä.*

*Lopuksi voisin vielä sanoa, että ilman Pentti Heikkisen opetusta ja tarjoamaa lisätekemistä ympäristön parissa, en varmaankaan osaisi olla yhtä kiinnostunut ympäristöstä kuin nyt olen*.”

Penan omin sanoin; ”*Yhdessä toimimisen kokemukset ovat tärkeitä, ja toivon, että ne ovat jättäneet luonnon arvostamisen, toisten auttamisen ja hyvän tekemisen siemenen nuorten sydämiin*.”

Puistokatu 4:ssä, Helsingissä 8. joulukuuta 2022

Ekosäätiö sr[[1]](#footnote-1)

Mikko Pyhälä Sauli Rouhinen

Hallintoneuvoston puheenjohtaja Hallituksen puheenjohtaja

1. Ekosäätiön tarkoituksena on ekologisesti kestävän kehityksen edellytyksiä parantavan tieteellisen tutkimuksen ja muun toiminnan tukeminen jatkamalla ja edelleen kehittämällä Pekka Kuusen tässä suhteessa jälkeensä jättämää henkistä perintöä. Säätiön kotisivu: www.ekosaatio.fi [↑](#footnote-ref-1)